**Suomen kaunein koti** on MTV:n kanavillaan 2010-luvulla esittämä kilpailuohjelma, jonka jokaisessa jaksossa asiantuntijakolmikko tutustuu neljään tiettyä teemaa edustavaan kotiin ja valitsee niistä yhden finalistin. Kunkin tuotantokauden viimeisessä jaksossa kymmenen finalistin joukosta valitaan yleisöäänestyksen perusteella voittajakoti, joka palkitaan 10 000 eurolla.

Tuomaristo
----------

Ohjelmaa on lähetetty vuodesta 2013 asti, joka syksy vuotta 2017 lukuun ottamatta. Ensimmäisellä tuotantokaudella tuomareina olivat toimittaja Hanna Sumari, sisustusarkkitehti Minna Piironen ja arkkitehti Pekka Pakkanen. Seuraavina kolmena tuotantokautena asiantuntijoina toimivat sisustustoimittaja Hanna Sumari, sisustussuunnittelija Milla Alftan ja arkkitehti Aleksi Niemeläinen.

Viidennellä tuotantokaudella syksyllä 2018 Sumarin kanssa koteja tuomaroivat sisustusarkkitehti Tero Pennanen ja arkkitehti Sini Rainio, ja tämä kolmikko oli mukana vielä 11:nnelläkin tuotantokaudella. Kuudennella kaudella teemana olivat ensi kertaa kesämökit, joita on sittemmin arvioitu myös kesäisin esitetyillä tuotantokausilla 9 ja 11. Kahdeksas tuotantokausi esitteli kauneimpia joulukoteja.

Voittajat
---------

Suomen ensimmäiseksi kauneimmaksi kodiksi valittiin vuonna 2013 Risto Kemppen moderni omakotitalo Naantalin Rymättylässä. Sen on suunnitellut arkkitehti Esa Suominen. Seuraavana vuonna voittajaksi äänestettiin heinolalaisen Titta Barner-Rasmussenin 1700-luvulta periytyvä hirsitalo, joka on aiemmassa sijaintipaikassaan toiminut muun muassa meijerinä. Neljännen kauden voittajakoti oli merenrantatalo Luvialla ja viidennen kauden kaunein koti bloggaaja Tiiu Purasen yhdessä arkkitehtiveljensä kanssa suunnittelema moderni musta puutalo Muuramessa. Seitsemännen tuotantokauden voittajaksi marraskuussa 2021 ylsi remontoitu vanha Ristimäen kyläkoulu, Tom of Finlandina tunnetun Touko Laaksosen synnyinkoti, Aurajoen rannalla Turussa. Seuraavana vuonna voiton vei Kajaanin vuonna 1830 rakennettuun entiseen kirjastotaloon remontoitu ullakkoasunto.

Suomen kaunein koti: Kesämökit -ohjelma
---------------------------------------

Vuoden 2020 kesällä alkoi uusi ohjelma *Suomen kaunein koti: Kesämökit*, jossa esiteltiin 30 erilaista kesäkotia ympäri Suomea. Ohjelman tuomareina toimivat toimittaja Hanna Sumari, arkkitehti Sini Rainio ja sisustusarkkitehti Tero Pennanen, jotka äänestivät ehdokkaiden joukosta kymmenen finalistia, joista katsojat sitten saivat äänestää oman suosikkinsa voittajaksi. Voittajaksi valittiin Martti Uotilan ja René Wilénin mökki Akaasta Pirkanmaalta.

Lähteet
-------

1. ↑  Sumari, Hanna: Suomen kaunein koti – uudet tuomarit ja mikä on nyt in *Sumarin blogi*.  29.8.2018. A-lehdet.  Arkistoitu 29.11.2018. Viitattu 28.11.2018.
2. 1 2  Aitoaho, Silja: Uudet kaudet, sama hyväksi havaittu kaava – Suomen kaunein koti, Onnenpyörä ja Pitääkö olla huolissaan palaavat ruutuun *Satakunnan Kansa*.  29.8.2018.  Arkistoitu 29.11.2018.
3. 1 2 3  Ylimutka, Leena: Hanna Sumarin työkuviot uusiksi - Suomen kaunein koti -sarjaa ei kuvata tänä kesänä *Iltalehti*.  29.5.2017.
4. ↑  Suomen kaunein koti, Kausi 10 *mtv.fi*. Viitattu 14.5.2023.
5. ↑  Suomen kaunein koti: Joulukodit, Kausi 8 *mtv.fi*. Viitattu 14.5.2023.
6. ↑  Luotonen, Mervi: Suomen kaunein koti on Rymättylässä *Turun Sanomat*.  17.1.2014.  Arkistoitu 29.11.2018.
7. ↑  Suomen kaunein koti 2014 -voittaja: "Olen pökertyneen epäuskoinen ja onnellinen!" *Radio Nova*.  9.12.2014.
8. ↑  Kärki, Heikki: Suomen kaunein koti on Muuramessa! – Katso kuvat luonnon helmassa lepäävästä keitaasta *Keskisuomalainen*.  28.11.2018. Viitattu 28.11.2018.
9. ↑  Välske, Silja: Tässä on Suomen kaunein koti 2021 – upea kohde lumosi tuomarit ja katsojat *MTV Uutiset*.  16.11.2021. Viitattu 16.11.2021.
10. ↑  Mattila, Mikael: Suomen kaunein koti on valittu.  *Ilta-Sanomat*, 15.11.2022. Artikkelin verkkoversio. Viitattu 16.11.2022.
11. ↑  Tässä on Suomen kaunein mökki! Voiton nappasi keräilyhenkeen sisustettu suloinen mummonmökki *Ilta-Sanomat*.  10.7.2020. Viitattu 10.7.2020.

Aiheesta muualla
----------------

* Ohjelman verkkosivusto (Arkistoitu – Internet Archive)